
Okružen himbenim i grabežljivim susjedima, hrvatski je 
narod stoljećima ratovao za svoju državu, soj i odžak. U tim rato- 
vima nerjetko se događalo da su se hrvatski ratnici pod tuđinskim i 
oprečnim zastavama sukobljavali, bitke dobivali i glave gubili, sma- 
njujući tako prostor svoje domovine i veličinu njezina nacionalnog 
bića. Oni koji se nisu smirili s nametnutim "realnim činjenicama" te 
su ustajali i protiv osmanlijskog Istoka i protiv katoličkog Zapada, 
završavali su u tuđinskim tamnicama i stratištima ili su odlazili u 
hrvatske šume gdje im je bila "kabanica kuća u planini, duga šara i 
otac i majka". 


Nerjetko se o tim uzgoritim ljudima, hrvatskim hajducima 
i uskocima govori i piše kao o nekim očajnicima koji su odbjegli u 
šumu, pa ratovali, ubijali i ginuli na "kocu i konopcu" bez ikakva 
određenog smisla. Njima se gotovo u potpunosti odriče osobni na- 
cionalni osjećaj, promišljenost vlastitog otpora i borbe, priznaje im 
se tek ustrajnost u vjerskim osjećajima i zasluga da su nasilje suzbi- 
jali nasiljem. A to je prevara. Povijesni dokumenti i svjedočanstva 
njihovih suvremenika upućuju i na druge sadržaje, poruke i poduke 
njihove borbe i hajdukovanja. Od proslavljenog hrvatskog junaka 
Ivana Vlatkovića, u narodnim pjesmama poznatog pod imenom Ivo 
Senjanin ili Ivo Senjković, podjednako su strepili Turci, Mlečani i 
Austrijanci. Dok je bio na životu i junačkoj snazi, Ivo Senjanin je 
podjarivao uskoke i narod protiv austrijskog kralja (i njemačko- 
rimskog cara) i protiv njegovih njemačkih generala, te je podupirao 
zahtjev Hrvatskog sabora "da se iz svih hrvatskih gradova, a navla- 
stito Varaždina, kao županijskog sijela, imaju ukloniti svi inozemni 
vojnički zapovjednici i inozemne čete, a banu da se opet vrati 
starodnevna potpuna vlast od Drave do mora", kao i zahtjev da se 
časnička mjesta popune domaćim sinovima jer "hrvatski su staleži 
odlučili radije umrijeti nego da bi nad njima gospodarili tuđinci ili 
ma i najmanju službu kod njih izvršavali na štetu njihove slobode". 

Poradi svega toga, a uz druga obrazloženja, Ivo Senjanin je 
bio zatvoren u karlovačkoj tamnici i od austrijskog ratnog suda, 
"radi strašnog primjera" osuđen na smrt odsijecanjem glave "jer 
tako hoće Bog i carska pravda". U žalbi na tu osudu Ivan Vlatković 
kaže za sebe da je "siromašni hrvatski ratnik", koji je "od svoje mla- 
dosti u raznim zgodama služio nadvojvodi", pa s ponosom i prave- 
dnom gorčinom poručuje tom istom nadvojvodi "jadno je što mi se 
za svu tu moju vjernost plaća tako da gubim život" (Radoslav 
Lopašić: Spomenici hrvatske krajine, Zagreb, 1884., I., st. 35-39, 
370). 


Sudbina Ive Senjanina nije bila izuzetna. Sve one, koji su 
prozreli kamo vode ratnički poklici u ime Alaha i Krista, čekao je isti 
završetak. Zatvori su bili jednako memljivi, okovi teški u Stambulu, 
Beču, Mlecima i Budimu, a na svim stratištima Istoka i Zapada bilo 
je dosta oštrih mačeva za buntovničke hrvatske glave. Čuvstva ipak 
ne poznaju granica i ne daju se podvrći pod nametnute oznake i tu- 
đinske barjake, pa su hrvatski ratnici s oprečnih strana znali poče- 
sto preko grdnih rana i mrtvih glava uspostaviti najsrdačnije veze. 
O tome svjedoči i sačuvano pismo koje je harambaši Petru Smilja- 
niću upravio Mustaj-beg Lički, jedan od najpoznatijih hrvatskih 
junaka s "Turske krajine". Pismo Like Mustaj-bega, tako su ga na- 
ime nazivali njegovi, a i protivnički ratnici pridodavajući mu još i 
uzvišeniji naslov "direk od Krajine", pisano je izvornim hrvatskim 
jezikom onoga doba i puno je teško dokučljive dobrodušnosti, 
jasnog i jednostavnog kazivanja, kakvog možemo susresti jedino u 
davnim ljetopisima hrvatskih franjevaca i na starim bosanskim ste- 
ćcima. Ono glasi: 


"Od nas gospodina Mustafage, kapetana udvinskoga i 
ličkoga, harambaši Petru Smilanicu poklon i vele drago i lubeznivo 
pozdrakjne kao bratu i prijatelu našemu. 

Čudimo se vašemu gospodstvu, da nam nigdar list ne 
dojdo od vas budući s našim ocem priatel. Toliko li mlite, da mi 
nismo ništa posli oca vridni!? Molimo vaše gospodstvo, ako ne 
bude neke oprave, ča smo vam bili pisali da opravite pri gospodinu 

djeneralu, molimo vašu milost, ako ča vidite da ne bude mira, dajte 
nam na glas po priatelsku skrovito, molimo vašu milost. 1 
pozdravlaše vas naša mati i molaše za jednu tursku robinicu, a ča 
bude pravo, hočemo vam uslati. Molimo vašu milost, pozdravite 
nam od naše strane sina vašega harambašu Iliju. Čuli smo, da je 
junak na toj Kraini. Bog znade da nam je drago, jere je naš. I eto 
mu uslasmo jedno pero sokolovo, zač je za jn. Hoće ga nositi prid 
junaci. | molimo ga za jednu signu karabinu, ča znate, da tribuje. 
Vira moja, hočemo mu pošteno jizpraviti. I Bog vas veseli. | molimo 
vas, harambaša Ilija, da nam ušalete jednu bocu rakije, ča ćemo se 
napiti. I da ste veseli. Amin." (Miscellanea, "Trucka", izdanje 
Državnog arhiva u Zadru, 1949., 50, sv. CXVI, 112.) 


Mnogi hrvatski ratnici, a među njima i hajduci, nisu znali 
svoj nacionalni osjećaj uobličiti u riječi i jasne nakane, ali su ga ipak 
duboko nosili u sebi i očitovali ga kroz svoje postupke. Strani priti- 
sak, podjarmljivanje i tlačenje, društveni i politički teror kojemu su 
bili izloženi skupa s ostalim svojim sunarodnjacima prekalili su u 
njima duboki nacionalni osjećaj i duboki ljudski otpor prema na- 
silju; otpor, koji je jezgra prave individualnosti, ne samo ljudske, 
nego i nacionalne. Jedan od takvih ratnika bio je Ivan Bušić, pozna- 
tiji pod hajdučkim nadimkom Roša harambaša. On je uz Mijata 
Tomića bio jedan od najpoznatijih hrvatskih hajduka, potpuno svje- 
stan svoga hrvatstva i njegove nespojivosti s određenom vjerskom 
pripadnošću. U hajdučkoj četi Ivana Bušića Roše bila su 32 katolika 
i jedan musliman (Vladislav Skarić, Sarajevo i njegova okolina od 
najstarijih vremena do austro-ugarske okupacije, Sarajevo 1937., 
str. 131). 


Ljetopisci, njegovi suvremenici, tvrde da je Roša više 
progonio pravoslavne Vlahe nego Turke jer Vlahe (rkaće ili arkaće) 
ne može "čuti ni viditi, i zato je mnoge pogubio", pa "ne prašta 
nikome koji mu do ruke dođe" (Makarski ljtopis, JAZU, Starine 47, 
Zagreb 1957., str. 310-316). Ne ulazeći u razloge takvog Rošina 
postupka prema Vlasima, pouzdanik srpske dinastije Vladislav Ska- 
rić piše za Rošu da je bio "katolik od Imotskoga i silno mrzio narod 

pravoslavne vjere" (n. dj., str. 131). Međutim, Ivan Bušić-Roša bio 
je ponajprije Hrvat, o čemu svjedoči i pjesma "Latinka urekla 
Hrvata" u kojoj ostarjela majka svog sinka "Bušića Ivanka" svjetuje 
da nikada ne pjeva uz tamburu Latinki djevojci jer "one lako 
ureknu Hrvate". 


Rošin neprijateljski odnos prema pravoslavcima nije bio 
plod njegove hajdučke svojeglavosti ili katoličanstva, nego je imao 
dublje značenje, ne samo osobno (o čemu iscrpno i dokumentirano 
piše dr. o Karlo Kosor, Ivan Bušić-Rošo - Hajdučki harambaša, Kačić 
1971., br. 4, str. 105-129), nego i povijesno. Oni su bili uljezi na 
hrvatsko nacionalno područje, pa su se uvijek neprijateljski i hi- 
mbeno odnosili prema domaćem starosjedilačkom pučanstvu, a 
ponizno i udvornički prema onim stranim zavojevačima koji su u 
određenom trenutku bili jači. 


U nevjerovanju, neprijateljstvu, pa i mržnji na pravoslavce 
(Vlahe, rkaće, grčke Morlake) nije se od Roše mnogo razlikovao ni 
njegov prethodnik u hajdučkoj harambaškoj časti Stanislav 
(Stanko) Sočivica koji je i sam bio pravoslavac rodom iz okolice Tre- 
binja u Hercegovini i kojega Srbi slave kao jednoga od svojih najve- 
ćih junaka. Nakon što mu je brata izdao "grčki Morlak, turski po- 
danik", Stanislav Sočivica, "premda je bio grčke vjere, zakune se, 
da se više nikada neće bratimiti s Grcima", a bratovu smrt je osve- 
tio tako da je na okrutan način pobio čitavu obitelj toga svog suna- 
rodnjaka. O tome njegov životopisac i prijatelj Ivan Lovrić piše slije- 
deće: "Sočivica se vrati u Imotski, sjećajući se dvostruke pobrati- 
move izdaje i ne misleći ni na što drugo nego na osvetu. Poslije 
nekoliko dana sabere sedam drugova i pođe s njima noću, da 
zapali onome kuću, koja je bila od slame, i tu izgori sedamnaest 
članova one porodice, koji su se na svoju veliku nesreću te večeri 
bili sklonili u kuću na spavanje. Neka jadna žena doleti s djetetom 
na ruci do kućnog praga u nadi, da će uteći iz požara, ali bude u isti 
čas iz više pušaka zajedno s djetetom ranjena i ubijena" (Ivan 
Lovrić, Bilješke o putu po Dalmaciji opata Alberta Fortisa i život 
Stanislava Sočivice, Zagreb 1948., str. 189, 205). 

Ivan Grgić priznaje da je Roša harambaša bio "krupna 
figura svoga vremena u bosansko-dalmatinskom pograničju", te ga 
zbog njegova osebujnog života i postupka, a valjda i zbog njegove 
"izvanredne snalažljivosti, neobične drskosti, prisebnosti duha, ču- 
desne sreće i vještine u rukovanju oružjem" (Kosor, str. 108) naziva 
"ustaško-križarskim pretečom" (Ivan Grgić, Gašpar Bujaš: Makarski 
ljetopis od g. 1773. do 1794., Zadarska revija, Zadar, VIl/1958., br. 
1, str, 84-86). 


Zaista, život Ivana Bušića-Roše bio je u mnogočemu nalik 
životu današnjih hrvatskih oporbenjaka. Od prvoga dana kad se 
odmetnuo u hajduke bio je izložen potjernim mletačkim, austri- 
jskim i osmanlijskim odredima, himbi potvorica i neprijatelja, kao i 
sukljajima najnižih nagona pojedinih hajduka iz vlastite družine. 
Uhođen od vlaških doušnika, poštivan od muslimaskih junaka (vidi 
pjesmu: Izdajstvo suprot Rosu harambaši), gonjen od neprijatelja, 
skrivan i pomagan od jataka, proklinjan od pravoslavnih kaluđera i 
blagosivan od hrvatskih franjevaca, pritisnut vojskama, snjegovima 
i potjerama, Roša je harambaša morao ponekad napustiti hrvatske 
šume i otići u tuđinu. Poput mnogobrojnih hrvatskih političkih 
izbjeglica i on je obilazio mnoge zemlje i gradove, boravio je u 
Italiji, Španjolskoj, Francuskoj Engleskoj, posjetio je Maroko, Alžir, 
Maltu, Nizozemsku, Stambul i druga mjesta, ali nigdje nije nalazio 
spokoja jer su ga svagdje progonile plaćene ubojice i nemir za vla- 
stitom domovinom. Zbog toga on napušta i službu u papinoj gardi, 
a zatim i u konjici napuljskog kralja te ponovno odlazi u hrvatske 
planine "gdi poznaje drvlje i kamenje, gdino svakoj jeli ime znade". 
Za hrvatskog ratnika i prognanika hrvatska je planina onda, kao i 
sada, bila pouzdanije sklonište, tvrđe i postojanije uporište od tuđi- 
nske zemlje, ma kako ona slobodna, bogata i dobrohotna bila. 


Od Rošine smrti prošlo je skoro dvjesto godina, ali i danas, 
kao i u doba kad je fra Frane Radman zapisivao njegov život i pje- 
vao mu pjesme "ljudi govore svakako", ali "ne zna se kako je" Roša 
završio svoj oporbenjački život i gdje mu je grob. Doduše, hrvatski 
je nobelovac Ivo Andrić u pripovijetci "Ispovjed" na potresan način 

opisao njegovu bolest, konačnu ispovjed i smrt ispod skrovite ha- 
jdučke pećine ponad Kreševa, ali je tu kao i u svakoj drugoj pripo- 
vijetci teško razlučiti stvarno zbivanje od umjetničkog kazivanja i 
izmišljanja. Godine 1969. pisao sam Ivi Andriću i molio ga za razja- 
šnjenje. Odgovorio mi je pismom od 4. ožujka koje u cjelini glasi: 


Poštovani gospodine, 

Primio sam Vaše pismo od 24. febr. 0.g. i na postavljeno 
pitanje mogu da Vam odgovorim ovoliko. 

O hajduku Roši (ili Roši-harambaši) i ja sam saznao iz 
franjevačkih kronika i iz narodnog pričanja. Na žalost, ne znam 
ništa o njegovom porijeklu. U stvari, do mene je on došao kao 
simbol, oličenje teške hajdučke sudbine, i kao takvog ja sam 
pokušao da ga prikažem u svojoj pripovijetci. To je sve. 

Možda ćete ipak s vremenom nešto naći u arhivima 
franjevačkih samostana u Dalmaciji, odakle Roša potječe. 

Žaleći što Vam nisam mogao pružiti neke konkretne 
podatke o toj ličnosti, pozdravlja Vas i poštuje 

Ivo Andrić 


Dr. o. Karlo Kosor ispravno primjećuje da je "Andrićev 
Rošo po svojoj psiho-fizičkoj strukturi vrlo sličan povijesnom Rošu, 
iako se od njega razlikuje i porijeklom i vremenom hajdukovanja" 
(Kosor, str. 112). Andrić upečatljivo opisuje Rošinu tvrdoglavost, 
upornost, jogunluk, njegovu umornost od života i hajdukovanja, pa 
njegovo ponovno i konačno suprostavljanje činjenicama i smrti. 
Što više, Andrić zapaža na Roši sivu kabanicu stranoga kroja koju je 
Roša vjerojatno donio s jednog od svojih putovanja u daleke 
zemlje. 


Ne samo Roša, nego i ostali povijesni likovi iz Andrićevih 
pripovijedaka i romana, po svome ponašanju, odijevanju, skrive- 
nim osobinama, pritajenim snovima i nakanama neodoljivo podsje- 
ćaju na zbiljske osobe. Možda će se jednoga dana u Andrićevom 
posthumu pronaći neki davni ljetopis, o kojemu je on šutio, te će 
se u njemu razabrati svi glavniji likovi iz Andićevih knjiga, ali to 

možebitno otkriće ni u kojem slučaju neće umanjiti njegove umje- 
tničke domašaje, već će im dati novu snagu i svježinu. Svakako, 
tada će se, ako se to dogodi, nešto pouzdanije doznati o Rošinoj 
sudbini, koju još uvijek odgonetavaju povjesničari i još više njegovi 
suplemenjaci iz Gorice, odakle potječu Bušići, i u susjednim Vinja- 
nima, gdje se nastanio jedan od petero braće Bušića, nakon što je 
smaknuo nasilnog goričkog agu. Najmlađi od braće Bušića ostao je 
u Gorici na svome djedovskom imanju; pravi Islam-muslimani nisu 
dopustili da se nad njim izvrši osveta, pa tako sada Bušići žive u 
oba sela, neposredno uz samu hercegovačko-dalmatinsku granicu. 


U Vinjanima ispod crkve Sv. Roka prostiru se Rošine livade 
(tako se i sada zove to zemljište, iako su na njemu zasađeni vino- 
gradi), a ispod njih zidine Rošin "okrečene kule" i prodolina gdje je, 
prema narodnoj predaji, između dva "živca kamena" Roša pekao 
mlade janjce i debele ovnove. Malo dalje prema istoku odakle 
puca pogled na nekadašnji imotski tvrdalj, aginske kule u Gorici, 
Imotsko polje i biokovske visove nalaze se ostaci Rošine štale, nje- 
gova "topla podruma" gdje je zobio i za duge pute opremao 
"krilata đogata". Izgleda da je Roša na svojem prostranom posjedu 
počesto ugošćivao "družinu junake" jer u blizini ostataka njegove 
štale ima jedna poduboka jama iz koje okolni zemljoradnici još 
uvijek vade pepeo koji im služi za uzgajanje duhanskih rasadnika. 


Uspomene na Rošu ne čuvaju samo te zidine i taj sivi 
pepeo, niti zapisana svjedočanstva i pjesme o njegovu uzgoritom 
životu i djelovanju, pa ni njegova srebrom izvezena kubura "koja je 
u Bresci kovana" i dugi nož bilosapac ukrašen istočnjačkim orna- 
mentima i zapisima na arapskom jeziku (to je oružje sada u mojem 
posjedu); uspomena na njega se pronosi i kroz najuzgoritije 
momke, nakomice i gazije u Dalmaciji, Hercegovini i Bosni koji i 
sada dobivaju njegov nadimak i s ponosom ga nose. 


Osamljen, napušten od drugova, okružen potjernim odre- 


dima s Istoka i Zapada, vlaškim potvoricama i nepouzdanim hajdu- 
cima koji su se odmetnuli u šumu "od obisti i od svoje sile, ne tijući 

doma raditi, već za pokazati svoje junaštvo", Rosa je bio na tre- 
nutak i malaksao, pa je slao "molbu za pomilovanje i generalnom 
providuru u Zadar i bosanskom paši u Travnik", ali s jasnom napo- 
menom da do daljnjega ipak "ostaje u gori zelenoj", koja je junaku 
najsigurnije sklonište i najtvrđe uporište. Više se pouzdavao u 
bosanskog pašu nego u austrijskog cara i mletačkog principa, ali ni 
od kuda nije bilo milosti za hrvatskog ratnika Rošu harambašu, iako 
"junačko je i gospodarsko dilo onom prostit tko proštenje pita". 
Prema njegovom prethodniku u harambaškoj časti, Stanislavu 
Sočivici, austrijske vlasti su postupile daleko dobrohotnije nego 
prema Roši. O tome Lovrić piše slijedeće: "Da se vratimo Sočivici: 
on se sada (to je moglo biti oko godine 1775. - napomena B.B.) 
nalazi u dosta dobrim prilikama, jer mu je blagost vladara, pod 
kojim živi, doznačila plaću od godišnjih dvadeset i osam cekina i 
nešto zemlje za obrađivanje, a ujedno ga je odlikovala i položajem 
pandurskog harambaše. Tako je, eto, taj čovjek, koji je oko trideset 
godina živio kao turski podanik, a oko dvadeset i sedam godina bio 
hajdučki harambaša u mletačkoj državi, pred tri godine otprilike 
postao harambašom pandura u austrijskoj državi" (Lovrić, n.dj., str. 
211). 


Austrijske vlasti su dobro znale da Stanislava Sočivicu 
ništa ne veže za zemlju u kojoj živi osim osobnog interesa, pa su ga 
zato ne samo pomilovale nego mu i povjerile redarstvenu službu i 
nadzor nad domaćim hrvatskim pučanstvom. Sočivičina bezobzi- 
rnost, podmuklost i okrutnost, o kojoj Lovrić podosta piše, bile su 
upravo one "vrsnoće" koje je austrijski dvor tražio od svojih 
službenika u hrvatskim zemljama. I sam tadašnji austrijski car Josip 
II. toliko je cijenio Sočivicu da je "zaželio, da mu ovaj ispripovijedi 
svoj život i poklonio mu je nekoliko cekina" (Lovrić, n.dj., str. 212). 


Ivan Bušić-Roša nije vjerovao ni "Latinki djevojci", a kamo 
li austrijskom caru, pa je tako do svoje smrti morao ostati u "gori 
zelenoj". Za hrvatskog ratnika i oporbenjaka, onda kao i sada, nije 
bilo razumijevanja i milosti ni na jednoj strani svijeta, ni u jednoj 
državi. Roša je bio duboko svjestan te činjenice. U trenucima te- 

škog zamora i privremene klonulosti, on piše molbu za pomilo- 
vanje, ah ipak ne moli milost nego pravo na dostojan život. "Pašu 
čestitoga", kojemu je tu molbu upravio, podsjeća na svoju snagu, 
junaštvo, znanje i okretnost te mu gotovo izazovno poručuje da i 
dalje ostaje u hrvatkoj šumi. U njoj je zaista i ostao do zadnjeg 
dana svoga života i kad je umirao "pogled mu je uvijek sretao sivo 
nebo i mrtav zimski kraj u dolini" (Andrić) vlastite domovine, ali on 
ipak nije zažalio za dalekim zemljama u kojima je obitavao. Pod 
teretom njegova tijela i čemera mlada bosanska "jasika se povila; 
ali se nije slomila" (Andrić); ona mu je bila posljednji poduporanj 
koji je uzalud tražio u nedragoj tuđini. 


Bruno Bušić 

